Peter Skaarup (DD), 2024-10-11:
Tak for ordet.
Det her beslutningsforslag har jo til formål, at Folketinget giver sit samtykke til, at Danmark kan tilslutte sig screeningsforordningen, som er et meget fint ord, og grænsetilbagesendelsesforordningen, som også er et fint ord, og de er begge omfattet af vores retsforbehold over for EU.
Både screeningsforordningen og grænsetilbagesendelsesforordningen har grundlæggende til hensigt at forenkle procedurerne omkring håndteringen af tredjelandsstatsborgere ved EU's ydre grænse.
Meningen er så, at man med de her forordninger skal forpligte EU's medlemslande ved de ydre grænser til at sikre, at udlændinge forbliver til rådighed under den her screeningsprocedure, og at de ikke bare rejser rundt i EU uden screening.
Vi kan sige, at man ved grænsen i virkeligheden ikke anerkender, at man som borger er en del af EU, når man kommer til landet – det kunne være en migrant.
Her er man så ikke længere en del af EU, og det vil sige, at man ikke er berettiget til at kunne rejse rundt, men at man er i en procedure, hvor man skal screenes, og de skal finde ud af, hvor man kommer fra, osv. osv.
Det er i sig selv en fornuftig ting, som det jo i hvert fald, hvis det praktiseres fuldt ud, vil være fint at gennemføre ved den ydre grænse.
Så er det også formålet, at man i det hele taget styrker indsatsen mod interne bevægelser af migranter rundtomkring i EU.
Det er igen også fornuftigt for at sikre, at man ved grænsen kan løse udfordringen med at finde ud af, hvad der egentlig er den pågældendes formål, om det er en menneskesmugler, der er involveret, og om man er berettiget til at komme ind i EU, osv. osv.
Det er det jo fornuftigt for et land som Danmark, at landene ved EU's ydre grænser i højere grad forpligtes til at screene og forhåbentlig eventuelt også, hvis der er tale om migranter, tilbagesende udlændinge ved disse ydre grænser, i stedet for at man altså som i dag giver mulighed for, at de har frit lejde til at rejse videre ind i EU.
Noget andet er jo så, hvor store gevinster der vil komme ud af det.
Det afhænger jo i høj grad også af, hvor effektiv man er ved den ydre grænse, om man har styr på det, og om man sørger for en ordentlig screening.
Ja, det kan være, at der er nogle steder, man gør det, men der kan også være andre steder, hvor der kan være folk, der ikke er så fine i kanten, og som udnytter mulighederne, fordi EU's ydre grænser jo er så store i forhold til f.eks. Danmarks.
Så er det selvfølgelig klart, at det rejser nogle spørgsmål, altså om man her har løst det i forhold til hele situationen.
Hr. Frederik Vad var jo lidt inde på, at Socialdemokratiet gerne vil have det her center uden for EU's grænser, og det kan vi jo fuldt ud tilslutte os.
Problemet er jo bare, at hvis der går 6 år mere, efter at man første gang fik den her gode idé hos Socialdemokratiet, så er udfordringerne måske så store, at det ikke hjælper ret meget.
Så der er vores opfordring til Socialdemokratiet, altså statsministerpartiet, at man skal se at komme i gang med at få etableret det her center på den ene eller den anden måde.
Hvad venter vi på?
Gå sammen med Italien om at udbygge det, de har planer om i Albanien, eller hvad det nu kan være.
Altså, se at komme i gang, regering, i stedet for egentlig bare at sidde på hænderne i forhold til det her.
Så kom nu i gang med det!
Så skal man i øvrigt også gennemføre meget mere af den her slags.
Vi taler jo her om grænsekontrol ved den ydre grænse, men hvad med den indre grænse?
Ja, vi har en grænsekontrol ved grænsen til Tyskland, men regeringen har jo afskaffet den ved grænsen til Sverige, hvor vi har gedigne udfordringer, når det gælder ukontrollabel indvandring.
Hvorfor sidder man dér på hænderne og vil ikke lave en nødvendig kontrol ved den dansk-svenske grænse?
Det forstår vi heller ikke noget af i Danmarksdemokraterne.
Men det kan være, at vi bliver klogere i forhold til det, når ministeren har været på talerstolen.
Men vi er altså positive over for de her elementer, som er et skridt i den rigtige retning.
Det løser ikke hele udfordringen, men der er noget positivt i det.